పాప్పమ్మాళ్

పాప్పమ్మాళ్‌ (1914 - 2024 సెప్టెంబరు 27), తమిళనాడు రాష్ట్రానికి చెందిన భారతీయ సేంద్రీయ రైతు. 105 సంవత్సరాల వయస్సులోనూ, ఆమె పొలంలో చురుకుగా పనిచేస్తూ అతి పెద్ద రైతుగా ప్రసిద్ధిచెందింది. ఆమె వ్యవసాయ మార్గదర్శకురాలిగా పరిగణించబడి, తమిళనాడు వ్యవసాయ విశ్వవిద్యాలయం విద్యా విభాగంలో పనిచేసింది. ఆమె తన 2 ఎకరాల భూమిలో ప్రతిరోజూ పనిచేసింది. సేంద్రీయ వ్యవసాయానికి ఆమె చేసిన కృషికి గాను, భారత ప్రభుత్వం 2021లో దేశంలోని నాల్గవ అత్యున్నత పౌర పురస్కారం పద్మశ్రీతో ఆమెను సత్కరించింది.

 వ్యక్తిగత జీవితం 
ఎం. పాప్పమ్మాళ్‌ అలియాస్ రంగమ్మల్ 1914లో దేవలాపురం గ్రామంలో వేలమ్మల్, మరుతచల ముదలియార్ దంపతులకు జన్మించింది. ఆమె చిన్న వయస్సులోనే తన తల్లిదండ్రులను కోల్పోయింది. ఆమె, ఆమె ఇద్దరు సోదరీమణులను కోయంబత్తూరులోని తెక్కంపట్టిలో వారి అమ్మమ్మ పెంచింది. ఆమె తన అమ్మమ్మ దుకాణాన్ని వారసత్వంగా పొందింది. ఆమె సంపాదించిన లాభాల నుండి, గ్రామంలో దాదాపు 10 ఎకరాల భూమిని కొనుగోలు చేసింది. ఆమె తన సోదరి పిల్లలను కూడా పెంచింది.

ఆమె ఉదయం 5:30 గంటలకు తన రోజును ప్రారంభించి, ఉదయం 6 గంటలకు తన పొలానికి వెళ్లి, అక్కడ మధ్యాహ్నం వరకు పనిచేసేది. ఆమె ఆహారపు అలవాట్లు, చురుకైన జీవనశైలి ఆమెను ఆరోగ్యంగా ఉంచాయని ఆమె కుటుంబ సభ్యులు పేర్కొన్నారు. ఆమె టీ, కాఫీలకు అలవాటు పడలేదు, వేడి నీటిని తీసుకునేది. ఆమె 105 సంవత్సరాల వయస్సులో ఉన్నప్పుడు, ఆమె అత్యంత వృద్ధ చురుకైన రైతుగా చెప్పబడింది. ఆ సమయంలోనూ ఆమె ప్రతిరోజూ వ్యవసాయ పనులు చేసేది.

ఆమె తమిళనాడు వ్యవసాయ విశ్వవిద్యాలయం విద్యా శాఖతో కలిసి పనిచేసింది. విశ్వవిద్యాలయం వ్యవసాయ సాంకేతికతలు, పద్ధతుల గురించి రైతులకు తెలియజేయడానికి చర్చా వేదికలను నిర్వహించింది.

సేంద్రీయ వ్యవసాయానికి ఆమె చేసిన కృషికి 2021లో, పాప్పమ్మాళ్‌ కు భారతదేశపు నాల్గవ అత్యున్నత పౌర పురస్కారం పద్మశ్రీ లభించింది.

 రాజకీయ జీవితం 
పాప్పమ్మాళ్‌ తన చిన్న వయస్సులో రాజకీయంగా చురుకుగా ఉండేది. 1959లో ఆమె తెక్కంపట్టి పంచాయతీ వార్డు సభ్యురాలిగా ఎన్నికయింది. ఆమె కరమాడై పంచాయతీ యూనియన్ కౌన్సిలర్ గా కూడా ఎన్నికయింది. ఆమె ద్రవిడ మున్నేట్ర కజగం సభ్యురాలు, ఎం. కరుణానిధి అభిమాని. ఆమె రైతుల సంబంధిత కార్యక్రమాలు, నిరసనల్లో చురుకుగా పాల్గొన్నది.

 మరణం 
పాప్పమ్మాళ్‌ 2024 సెప్టెంబరు 27న 109 సంవత్సరాల వయసులో మరణించింది.

 మూలాలు 

వర్గం:2024 మరణాలు
వర్గం:1914 జననాలు